Lupta de la Schitul Tarniţa 

Aci se afla la 1001 m. înălţime, un schit tainic, uitat de oameni; îi zicea 
Tarniţa. Trei călugări bătrâni înălţau în sfânta bisericuţă, rugăciuni fierbinţi 
lui Dumnezeu, pentru victoria armatei române. De ani de zile nu se mai 
întâmplase ca picior de om să ajungă până la ei. Nimeni, nu tulburase cu 
nimic, adânca pace sfântă a codrilor de stejar. Doar numai pasările cerului, 
aduceau alături de rugăciunile fierbinţi ale cuvioşilor călugări, ciripitul 
cântecului lor dumnezeesc. 

Şi iată că, în dimineaţa ajunului de Crăciun, un obuz de tun duşman, 
sparse odată cu liniştea seculară şi Casa Domnului, împroşcând zidurile 
Sfântului Schit, cu sânge românesc. 

Şi atunci, în timp ce batalioanele apărau Sfânta Mânăstioară, cuvioşii 
călugări, făcând adânc semnul crucii ca să alunge satana din cugetul 
inamicului, au intrat, senini şi liniştiţi în sfânta bisericuţă, au îngenunchiat, şi 
ridicând ochii spre Dumnezeu, s-au rugat; s-au rugat fierbinte în faţa altarului 
pe care un obuz inamic îl spărsese în două, în clipa când ei au intrat pe uşa 
sfântă a bisericuţei. 

Şi au rămas acolo, mult timp; până când, rând pe rând, i-au acoperit 
mormanele de pietre şi cărămizi ce curgeau din păreţii şi bolta Casei lui 
Dumnezeu, sfărâmată până la pământ de obuzele de oţel al bandelor civilizate. 

Afară, în preajma zidurilor mânăstirei, pe un picior de plai, Batalionul 
căpitanului Bălan, aştepta înfrigurat, dinspre apus, izbirea duşmană. Şi mai în 
jos puţin spre miazăzi, Batalionul căpitanului Acrivescu, având tovarăşi la 
dreapta şi la stânga lui, frânturi din batalioanele regimentelor 55 şi 68 
Infanterie, aştepta şi el să oprească pe pângăritori. 

Şi iată că dinspre apus, pădurea se umple cu puzderie inamică; pe 
cărarea tăinuită plină cu zăpadă, se ridică la deal pe piciorul de plai, firul 
inamic, venind agale, în gura morţii, şerpuind ca un balaur ucigaş, din poveşti. 
Şi căpitanul Bălan, păunaşul codrilor şi spaima nemţilor, îi lăsă să se apropie; 
aproape, cât mai aproape, iar degetul îi tremură nerăbdător pe trăgaciul 
mitralierei. Şi odată, Dumnezeu îi duce în minte, altarul sfărâmat de obuzul 
inamic din schitul Tarniţa, şi în urechi aude un cântec de rugăciune al mamei 
lui, de departe, din ţara cotropită de duşmani şi pe şosele vede în noroiul 
groaznic, zvârcolindu-se bătrâni, copii şi femei sub bomba aeroplanului 
inamic, şi atuncea apasă pe trăgaciul mitralierei. 



Lupta începe. Pădurea hăuie de pocnetul obuzelor şi al grenadelor. 
Gloanţele plescăie prin pomi, parcă ar fi mii de păsărele ciocănitori. Trupurile 
căzute sângerează zăpada. Dar, cine mai poate lupta cu puzderia inamică care 
năvăleşte din toate părţile şi înconjoară batalionul, din care n-a mai rămas 
decât o mână de viteji? 

Şi totuşi, nimeni nu se retrage. Iată-l pe căpitanul Bălan, mic şi îndesat, 
cu căciula în cap apăsată pe sprâncene, cu arma în mână acum, cu baioneta 
pusă, cum trage în toate părţile, în picioare, sprijinit de un stejar de veacuri, 
ca un haiduc din vremea lui Tudor. 

Iată cum vitejii argeşeni se ridică cu toţii în picioare şi rezemaţi de 
pomi, trag glonţ după glonţ, fără încetare. 

Dar, alpinii germani vin necontenit, umplu golurile, răsar ca furnicile 
de pretutindeni, şi înconjoară batalionul. 

Şi atunci aşezându-se în rânduri dese, ostaşii cu baioneta la armă, se 
reped asupra inamicului, într-un strigăt sălbatic de "Ura". 

Un glonţ, străpunge pe viteazul căpitan; dar el împunge mereu cu 
baioneta şi scârţâitul lamei ucigătoare în trupurile duşmane se amestecă cu 
acel al zăpezii îngheţate sub picioarele luptătorilor, şi cu răcnetul luptei ce 
umple pretutindeni pădurea. 

Sângele a umplut mantaua căpitanului Bălan şi curge râu în zăpada 
albă, roşind-o ca para focului. Şi viteazul îngălbeneşte sleit de puteri, braţele-i 
tremură, picioarele nu-l mai ţin, pădurea se învârteşte în jurul lui, ameţitor; 
abia simte cum braţe multe vânjoase îl apucă, ca prin vis aude vorbe străine de 
limba lui şi vede figuri aprinse, apoi cade cu arma în mână, şoptind printre 
buze: "înainte copii ", "Tot înainte, pentru Patrie şi Rege ". 

Aşa a fost şi la batalionul căpitanului Acrivescu. 

Aşa s-au luptat pe viaţă şi pe moarte vitejii argeşeni contra 
batalioanelor de alpini germani. In faţa locotenenţilor Ungureanu Ştefan şi 
Păun Gheorghe comandanţii companiilor a 2-a şi a 3-a, mormane de trupuri 
inamice dormeau somnul de veci, pe care bravii ofiţeri li-l trimiseră din arma 
şi din baioneta lor. 

Şi numai izbiţi de moarte, şi nemaiputând face nici o mişcare, a putut 
inamicul să pună mâna pe ei după ce îşi făcuseră datoria cu prisosinţă. 

Iar resturile, copleşite de puzderia inamică, s-au retras încet, cu 
baionetele însângerate întinse, mereu cu faţa la inamic, şi au coborât în vale 
spre satul Găgeşti, unde au întins avantposturile. 



Noaptea se lasă din nou neagră şi îngheţată. O linişte adâncă, 
înfiorătoare, stăpâneşte toţi munţii; numai sus, deasupra, în creştetul înalt al 
muntelui, la schitul Tarniţa, un clopot dăngăne a jale. 

Cum de-a mai rămas cu sunetul viu acest clopot şi cine l-o fi trăgând şi 
pentru ce?! 

Şi această întrebare şi-o pune în minte fiecare din ostaşii chinuiţi, dar 
cu adâncă şi mare nădejde în puterea fără de margini a bunului Dumnezeu. 

In noaptea anului nou 1917, Regimentul, din care nu mai rămăsese 
decât vreo 200 de oameni, se întări cu 600 de oameni străini trimişi de Centrul 
de Instrucţie şi ocupă terenul din marginea satului Ireşti şi până pe dealul 
Voloşcanilor. 

Aici, a stat vreo săptămână, până în ziua de 6 ianuarie când veni vestea 
că ruşii o să ne schimbe de pe poziţie, că iar ne vin în ajutor. Dar, noi ştiam 
ajutorul lor, că îl mai cântărisem odată pe lângă Mizil. 

Trecu o zi, dar nici urmă de rus. Comandantul Regimentului, maiorul 
Nicolescu Alexandru, întreabă Brigada la telefon, ce e cu ruşii? 

Brigada îi răspunde: "Au plecat de ieri să vă schimbe, aveţi răbdare, ei 
merg încet, sunt oameni cu socoteală ". 

Pe la 5 după amiază, maiorul trimite pe sublocotenentul Bunescu 42 : 

- Ia du-te dumneata, domnule, spre ei în recunoaştere, poate au greşit 
sectorul. 

Ofiţerul pleacă. începuse să se însereze. Se strecoară printr-o pădurice 
de tufe. Doi agenţi de legătură cu el. Coborând la vale, cum era întuneric, îl 
trăzneşte un miros straşnic de vin şi aude nişte cântece pe limbă străină. 

- Mă, ce să fie asta, zice ofiţerul către agenţii lui? 

- Trebuie să fie vreo cramă aproape, d-le sublocotenent. 
La vreo 50 de paşi, într-adevăr o cramă. 

Se apropie; în faţa cramei, vreo zece ruşi, trântiţi în zăpadă, dormeau 
somnul beţiilor; vreo patru cântau alăturea. 

Ofiţerul cu oamenii intrară în cramă. Aprind o lumină; crama pe un 
sfert era plină cu vin, câteva butoaie săltate ca nişte bărci, pluteau în vin. 

Lângă un butoi, doi ruşi, cărora numai capetele şi umerii li se vedeau 
din băutura vărsată, dormeau somnul drepţilor beţivi. 

Trecuseră pe lumea cealaltă, aşa cum poate visaseră ei cândva, să 
moară înecaţi în vin. 



Sublocotenentul Bunescu Ioan, comandant de pluton la Compania a 3-a. 



Scârbit, ofiţerul iese în pragul cramei. 

- Rumânski, Rumânski, na poziţia noi. Noi avangarda Regiment, noi 
legătura Rumânski, predai poziţia, zice unul din cei ce mai trăiau încă, pentru 
nefericirea noastră. 

Ofiţerul se uită lung la el. Ăştia ne sunt aliaţii, gândeşte el? Ăştia ne 
schimbă? In mâna ăstora, lăsăm noi sectorul? Ăştia ne apără? Ăstora să le 
încredinţăm noi paza pământului scump şi sfânt ce ne-a mai rămas? 

Rusul se uită la ofiţer, cu o figură îndobitocită. Se scoală de jos şi 
clătinându-se se apropie. 

- A, vinovat, vinovat gospodin Rumânski Ofiţer. 
Şi salutând gata să cadă, întinse mâna ofiţerului. 

Sublocotenentul Bunescu, îşi reţinu două perechi de palme ce erau să-i 
scape pe obrazul soldatului rus, îi întoarse spatele şi împreună cu agenţii de 
legătură plecă spre Regiment. 

începuse să ningă uşor. 

In urma ofiţerului, agenţii vorbeau în şoaptă; îşi blestemau zilele. 
Pe la vreo nouă ceasuri sublocotenentul Bunescu, ajunse la coliba 
maiorului. 

A povestit tot ce a văzut, zicând că mai departe nu s-a mai dus, căci 
dacă avangarda rusească era aşa, ce trebuie să fi fost grosul. 

Maioru, dădea din cap mereu; pe urmă după ce ofiţerul a terminat, şi-a 
prins capul în podul palmelor şi sprijinindu-şi coatele pe genunchi, a rămas 
dus pe gânduri. 

Afară ningea de-a binelea. Vântul zvârlea pumni de zăpadă prin 
frunzişul uscat al colibei maiorului. 

In tranşeele înzăpezite, observatorii priveau cu ochii aprinşi, înainte, cu 
armele gata, pe când de sus cădeau peste ei milioanele de fulgi. 

în sfârşit, a doua zi, ruşii ne-au schimbat . 

Regimentul a trecut să se odihnească în satele Străoani şi Drăguşani. 
Aici, cu oamenii primiţi, s-a întocmit din nou Regimentul pe trei 
batalioane. 

După cinci luni de lupte şi de zbucium continuu, în care vitejii argeşeni 
luptaseră zi şi noapte, cunoscând atât zilele frumoase cât şi pline de amar, prin 
creştet de munţi, prin văi, pe dealuri şi pe câmpii, tocmai din munţii 
Făgăraşului şi până în cei ai Vrancei, iată în sfârşit că a venit o zi când pentru 



Schimbarea de poziţii cu trupele ruse s-a încheiat la ora 4 p.m. în ziua de 8 ianuarie. 



scurt timp, cei ce mai rămăseseră din vitejii luptători argeşeni, să poată dormi 
un somn liniştit, într-o casă omenească şi pe un pat creştinesc. De cinci luni 
dormeau numai pe pământul gol sau sub pământ, în apă, în noroi şi în zăpadă 
tremurând de ger sau de umezeală, osteniţi, flămânzi şi goi şi fără adăpost. 

Dar, o răsplată, trebuia să vie; cineva ştia suferinţele lui 4 Argeş, şi 
acel cineva care le cunoaşte pe toate — M.S. Regele — veni în ziua de 16 
ianuarie 1917 şi trecu Regimentul în revistă, îi mulţumi pentru curajul lui fără 
seamăn şi umplu drept răsplată cu decoraţii, pieptul ofiţerilor şi soldaţilor 
viteji. 

O lună de zile, schimbând din când în când cantonamentul, Regimentul 
s-a odihnit. 

La 16 februarie, el porni în marş, spre satul Mărăşti, unde schimbă de 
pe poziţie regimentele 62/70 şi 44/68 [infanterie] . 

Regimentul avea să arate iarăşi că, vitejia numelui său nu piere, şi că 
norii de o clipă ce aruncase puhoiul duşman, nu întunecă pentru multă vreme, 
seninul unei glorii străbune. 

El se refăcu din nou, aproape cum plecase la început, întrucât primi 
atât ofiţeri noi cât şi trupă proaspătă, care împreună cu vechiul rămas, 
număra acum peste 70 ofiţeri şi 1662 trupă 4 . 




Soldaţi români 
Găgeşti 1917 

